Diari Oficial de la Generalitat Valenciana


Sumari del DOGV 9530, del 09-02-2023 (2023/1047)

RESOLUCIÓ de 30 de gener de 2023, del conseller de Sanitat Universal i Salut Pública, per la qual s'estableixen les bases i es convoca el procediment d'elecció de les vocalies que representen les federacions, associacions o entitats de pacients i dels seus familiars per a ser membres del Comité de pacients de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9530

Data del DOGV
:   09-02-2023

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2023/1047


Data del document
:   30-01-2023

Organisme emissor
:   Conselleria de Sanitat Universal i Salut Pública

Tipus de document
:   Resolució

Anàlisi jurídica

 Descriptors 

:   * Conselleria de Sanitat Universal i Salut Pública

RESOLUCIÓ de 30 de gener de 2023, del conseller de Sanitat Universal i Salut Pública, per la qual s'estableixen les bases i es convoca el procediment d'elecció de les vocalies que representen les federacions, associacions o entitats de pacients i dels seus familiars per a ser membres del Comité de pacients de la Comunitat Valenciana.  
  
  
 [2023/1047]  
La Llei 10/2014, de 29 de desembre, de salut de la Comunitat Valenciana, d'ara en avant Llei 10/2014, preveu com un dels fins rectors del Sistema valencià de salut, entre altres, vetlar per la participació social i l'enfortiment del grau de control de la ciutadania sobre la seua pròpia salut.  
El capítol VI del títol III de la Llei 10/2014, sota la rúbrica de participació ciutadana, disposa en l'article 20 que, amb la finalitat de promoure la participació dels i les pacients i persones usuàries en el Sistema valencià de salut, es crearà, mitjançant un decret del Consell, el Comité de Pacients i Persones Usuàries de la Comunitat Valenciana, com a òrgan de caràcter consultiu.  
En compliment d'això anterior, s'aprova el Decret 80/2015, de 22 de maig, del Consell, pel qual es crea i regula el Comité de Pacients de la Comunitat Valenciana, d'ara en avant Decret 80/2015, com a òrgan col·legiat de caràcter consultiu de participació de les federacions, associacions o entitats de pacients i familiars d'aquests en el Sistema Valencià de Salut. Es regeix, quant a la seua composició i funcionament, pel que es preveu en aquest decret i pel que, si escau, establisca el seu respectiu reglament de funcionament intern i la resta de normativa que li siga aplicable.  
D'acord amb el que s'estableix en l'article 4 d'aquest decret, el Comité de Pacients de la Comunitat Valenciana estarà constituït per una secretaria i vint-i-quatre vocalies, d'entre les quals s'elegiran la Presidència i la Vicepresidència com aquest indica. Entre els i les vocals en figuren dotze en representació de les federacions, associacions o entitats de pacients i els seus familiars amb àmbit d'actuació autonòmic o provincial i seu a la Comunitat Valenciana, l'elecció dels quals es regirà per l'article 9 del Decret 80/2015 i, en allò no previst, per aquesta resolució i la resta de normativa que li siga aplicable.  
Per a això, amb la finalitat d'articular aquest procés, mitjançant aquesta resolució s'estableixen les bases i es convoca el procediment d'elecció de les vocalies que representaran les federacions, associacions o entitats de pacients i els seus familiars en el Comité de Pacients de la Comunitat Valenciana.  
En virtut d'això anterior, i fent ús de les competències atribuïdes per l'article 28 de la Llei 5/1983, de 30 de desembre, del Consell, i Reglament orgànic i funcional de la Conselleria de Sanitat Universal i Salut Pública, aprovat per Decret 185/2020, de 16 de novembre, del Consell,  
  
  
ACORD  
  
Article 1. Objecte  
1. Aquesta resolució té com a objecte establir les bases i convocar el procediment d'elecció de les vocalies que representen les federacions, associacions o entitats de pacients i els seus familiars en el Comité de Pacients de la Comunitat Valenciana.  
  
  
CAPÍTOL I  
Participació en el procediment d'elecció  
  
Article 2. Procediment d'elecció  
1. El procediment d'elecció es realitzarà mitjançant convocatòria pública, d'acord amb les bases aprovades en aquesta resolució mitjançant ordre del conseller de Sanitat Universal i Salut Pública, que contindran, com a mínim:  
a) El procediment per a la presentació de candidatures.  
b) El procediment per a l'emissió del vot.  
En ambdós procediments, caldrà acreditar la representació.  
2. La convocatòria, juntament amb les bases, es publicarà en la seu electrònica de la Generalitat (https://sede.gva.es ) i, en el Diari Oficial de la Generalitat Valenciana.  
  
Article 3. Requisits per a la presentació de candidatures  
1. Podran presentar candidatura totes les federacions, associacions o entitats de pacients i els seus familiars que tinguen un àmbit d'actuació autonòmic o provincial a la Comunitat Valenciana, sempre que complisquen els requisits següents:  
a) Generals:  
 Estar constituïdes legalment i inscrites en el registre que corresponga.  
 Tindre seu en el territori de la Comunitat Valenciana.  
 Estar al corrent de les obligacions tributàries i amb la Seguretat Social.  
 No estar immerses en un procediment de reintegrament de tot o part de la subvenció atorgada per la Generalitat.  
 No presentar candidatures simultàniament la federació i l'associació a la qual estiga federada.  
b) Específics:  
 Major àmbit d'actuació territorial.  
 Major nombre de socis i beneficiaris.  
 Repercussió en la qualitat de vida de pacients i familiars, d'acord amb la memòria d'actuacions.  
 Relació i objecte de convenis que tinguen subscrits amb la conselleria amb competències en matèria de sanitat.  
2. Només podrà presentar-se una candidatura per entitat i quedaran excloses totes aquelles entitats que en presenten més d'una.  
3. Els requisits esmentats han de complir-se amb anterioritat a la data d'acabament del termini de presentació de candidatures.  
  
Article 4. Termini, forma i lloc de presentació de candidatures  
1. El termini de presentació de candidatures i de la documentació establida en l'article següent serà de deu dies, comptats a partir de l'endemà de la publicació d'aquesta resolució en el DOGV. La candidatura es formalitzarà electrònicament, degudament signada per la persona representant legal de l'entitat, i es dirigirà a la Direcció General de Planificació, Eficiència Tecnològica i Atenció al Pacient de la Conselleria de Sanitat Universal i Salut Pública.  
2. Les entitats interessades hauran de presentar la candidatura exclusivament per via telemàtica en el Registre Electrònic de la Generalitat, accedint a aquest tràmit en la seu electrònica de la Generalitat (https://sede.gva.es) i, en la pàgina web de la Conselleria, sense que siguen tingudes en compte les sol·licituds presentades per qualsevol altre mitjà.  
3. La informació sobre les signatures digitals admeses i sobre les instruccions per a la tramitació telemàtica de la sol·licitud i posteriors aportacions de documentació, si escau, podrà consultar-se en la seu electrònica de la Generalitat. En qualsevol cas, s'haurà de tindre en compte el següent: les persones jurídiques i entitats emplenaran la sol·licitud accedint amb la signatura digital de representant d'entitat, emesa per qualsevol de les entitats admeses en el portal electrònic de la Generalitat, o el certificat digital del seu representant, que haurà d'inscriure's en el Registre de representants de la Generalitat.  
El model de presentació de candidatures estarà disponible en la seu electrònica de la Generalitat (https://sede.gva.es) i en la pàgina web de la Conselleria, a partir de la publicació d'aquesta convocatòria en el DOGV.  
L'assistència tècnica per a solucionar els problemes d'aquesta índole que puguen derivar-se de la tramitació telemàtica de la sol·licitud s'efectuarà a través de l'adreça electrònica: generalitat\_en\_bhv@yrh.rm   
  
Article 5. Documentació  
1. La candidatura haurà d'acompanyar-se de la documentació següent:  
a) Còpia autèntica dels estatuts vigents de l'entitat sol·licitant.  
b) Documentació acreditativa de la representació de la persona signant de la sol·licitud, en el cas que no estiga inscrita en el Registre de Representants de la Generalitat i en el Registre d'apoderaments de la Generalitat Valenciana.  
c) Còpia autèntica del certificat d'inscripció en el registre que legalment li corresponga. En el cas d'associacions o federacions nacionals amb seu a la Comunitat Valenciana, certificat actualitzat d'inscripció en el Registre del Ministeri de l'Interior.  
d) Còpia de l'última memòria d'activitats aprovada per l'òrgan de govern de l'entitat, on consten les actuacions que s'han realitzat.  
  
e) Acreditació d'estar al corrent en el compliment de les seues obligacions tributàries i davant de la Seguretat Social. Per a això, l'entitat sol·licitant podrà autoritzar l'òrgan instructor perquè obtinga directament l'acreditació del compliment de les obligacions tributàries i amb la Seguretat Social a través de certificats telemàtics, de conformitat amb el que es disposa en el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. En cas que no s'atorgue aquesta autorització, hauran d'aportar la documentació acreditativa que es troben al corrent de les esmentades obligacions.  
f) Declaració responsable de no estar incursa en cap de les circumstàncies assenyalades en l'article 13 de la Llei 38/2003, de 17 de novembre, general de subvencions, i de no estar immersa en un procediment de reintegrament de tot o part de les subvencions atorgades per la Generalitat  
2. Així mateix, i als efectes del que es disposa en l'article 9.2. b) del Decret 80/2015, les entitats hauran de presentar, juntament amb la sol·licitud, un certificat emés pel secretari de l'entitat sol·licitant on consten l'àmbit d'actuació territorial, el nombre de socis, el nombre de beneficiaris i la relació i objecte dels convenis que tinguen subscrits amb la conselleria amb competències en matèria de sanitat.  
  
Article 6. Verificació de dades  
1. D'acord amb el que s'estableix en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals, i en l'article 4 de la Llei 40/2015, d'1 d'octubre, de règim jurídic del sector públic, l'òrgan gestor podrà verificar aquelles dades manifestades per les persones interessades amb la finalitat de comprovar-ne l'exactitud.  
  
Article 7. Grup de patologies de la candidatura  
1. Les candidatures es presentaran a un dels dos grups de patologies referits en allò que s'ha disposat en l'article 9.2. b) del Decret 80/2015, a saber:  
a. Grup I: malalties oncològiques, neurològiques, renals, endocrinometabòliques, digestives, respiratòries, osteomusculars, reumatològiques i altres malalties.  
b. Grup II: malalties mentals, conductes addictives, malalties rares, infeccioses, autoimmunes, al·lèrgiques, intoleràncies alimentàries i altres malalties.  
2. No es pot presentar candidatures a més d'un grup de patologies, i aquest motiu serà causa d'exclusió de la candidatura.  
  
Article 8. Comissió tècnica  
1. La Comissió tècnica creada a l'empara del que s'estableix en l'article 9 del Decret 80/2015 comprovarà que les candidatures presentades reuneixen els requisits generals i específics assenyalats en aquest decret i posarà en marxa el procediment d'elecció.  
2. S'estableixen els criteris següents per a la baremació de les candidatures presentades:  
 Major àmbit d'actuació territorial.  
 Major nombre de socis.  
 Relació i objecte de convenis que tinguen subscrits amb la Conselleria de Sanitat Universal i Salut Pública.  
3. La baremació seguirà la puntuació següent, amb un màxim de 50 punts:  
 Major àmbit d'actuació territorial, un màxim de 20 punts:  
• Autonòmic: 20 punts.  
• Provincial: 5 punts per cada província d'actuació.  
 Major nombre de socis, fins a un màxim de 15 punts:  
• De 0 a 50 socis: 1 punt.  
• De 51 a 100 socis: 2 punts.  
• De 101 a 200 socis: 5 punts.  
• De 201 a 300 socis: 10 punts.  
• Més de 300 socis: 15 punts.  
 Relació i objecte de convenis que tinguen subscrits amb la conselleria amb competències en matèria de sanitat, fins a un màxim de 15 punts:  
• Més de 3 convenis subscrits: 10 punts.  
• Entre 1 i 3 convenis: 5 punts.  
4. Vistes les sol·licituds i la documentació presentada, la Comissió tècnica elaborarà, per cadascun dels grups, una llista provisional de candidatura amb la puntuació obtinguda, en què constarà el nom de les entitats admeses, així com el nom de les entitats excloses i el motiu de la seua exclusió.  
5. Aquesta llista es podrà consultar en la seu electrònica de la Generalitat (https://sede.gva.es) i en la pàgina web de la Conselleria.  
6. La publicació servirà de comunicació a l'efecte que, en el termini de deu dies a comptar des de la data de publicació de la llista provisional, les federacions, associacions i entitats de pacients i dels seus familiars puguen esmenar o bé fer les al·legacions que consideren oportunes.  
  
  
Article 9. Llista definitiva de candidatures  
1. Transcorregut el termini previst en l'article anterior i vistes les al·legacions realitzades, es publicarà, en la seu electrònica de la Generalitat (https://sede.gva.es) i en la pagina web de la Conselleria la llista definitiva de totes les candidatures baremades per la Comissió tècnica.  
  
Article 10. Llista de candidatures elegibles per al procés de votació  
  
1. La Comissió Tècnica elaborarà una llista de dotze candidatures, com a màxim, per cada grup de patologia, que seran les seleccionades per al procés de votació dels vocals que representaran les federacions, associacions i entitats de pacients i dels seus familiars en el Comité de Pacients de la Comunitat Valenciana, segons el que es disposa en l'article 9.4 del Decret 80/2015.  
2. La selecció a què fa referència el punt anterior es realitzarà per ordre de puntuació obtinguda en la fase de baremació, de major a menor. En cas d'empat, la Comissió Tècnica resoldrà aplicant els criteris següents:  
 Primer la de major àmbit d'actuació territorial.  
 Si persistira l'empat, la de major nombre de socis.  
 Si persistira l'empat, la de major antiguitat.  
3. Com a resultat d'aquesta fase de selecció, es publicarà en la seu electrònica de la Generalitat (https://sede.gva.es) i en la pàgina web de la Conselleria la llista de candidatures elegibles, amb un màxim de 12 per cadascun dels dos grups de patologia, i s'anunciarà el dia assenyalat per a la votació.  
  
  
CAPÍTOL II  
Votació i nomenament de vocals  
  
Article 11. Votació  
1. S'exercirà el dret a vot de conformitat amb el que es disposa en l'article 9 del Decret 80/2015.  
2. El vot s'emetrà de manera telemàtica, a través del procediment que es publicarà en la seu electrònica de la Generalitat (https://sede.gva.es) i en la pàgina web de la Conselleria, i contindrà la declaració responsable a què es fa referència en el punt anterior en relació amb el compliment dels requisits generals establits en l'article 9.2.a). Seran considerats nuls aquells vots que no complisquen aquests requisits.  
  
3. Cada entitat electora emetrà un únic vot, i s'assenyalarà una única candidatura d'entre les 24, com a màxim, de la llista a què fa referència l'article 10.3 d'aquesta resolució, utilitzant el formulari que s'habilitarà per a exercir el vot en la seu electrònica de la Generalitat (https://sede.gva.es) i en la pàgina web de la Conselleria. Seran declarats nuls els vots que no estiguen correctament emplenats.  
4. El termini de votació serà assenyalat per la Comissió tècnica i es publicarà en la seu electrònica de la Generalitat (https://sede.gva.es) i en la pàgina web de la Conselleria, juntament amb la llista de les candidatures que hagen resultat com a elegibles segons s'estableix en l'article 10 d'aquesta resolució.  
5. Finalitzat el període de votació, la Comissió tècnica procedirà al recompte de vots, i a l'elaboració de l'acta corresponent, que haurà de ser signada pel secretari o secretària amb el vistiplau del president o presidenta. Així mateix, en l'acta es reflectiran les circumstàncies de temps i lloc, el dia i l'hora de començament i finalització de la votació i, si escau, les incidències hagudes durant aquesta, així com les solucions adoptades sobre aquest tema. Una vegada elaborada i signada l'acta, el secretari o secretària de la mesa emetrà un certificat amb els resultats obtinguts.  
6. Qualsevol conflicte o controvèrsia que poguera sorgir en tot el procés d'aquesta resolució es resoldrà d'acord amb el parer de la Comissió tècnica.  
  
Article 12. Proposta de nomenament de les vocalies electes  
1. Finalitzat el procés de votació, la comissió tècnica procedirà a publicar la llista de les entitats que han resultat triades per a formar part del Comité de Pacients de la Comunitat Valenciana, d'acord amb el que s'estableix en l'article 4 del Decret 80/2015.  
Aquesta llista es publicarà en la seu electrònica de la Generalitat (https://sede.gva.es) i en la pàgina web de la Conselleria.  
  
Article 13. Nomenament de vocals  
1. Les entitats que resulten electes designaran la persona proposada per al seu nomenament com a vocal del Comité.  
2. De conformitat amb el que es disposa en l'article 9.7 del Decret 80/2015, pel qual es crea el Comité de Pacients de la Comunitat Valenciana, una vegada designats els 12 vocals, seran nomenats pel titular de la Conselleria de Sanitat Universal i Salut Pública.  
  
Article 14. Eficàcia  
Aquesta resolució produirà efectes a partir de l'endemà de la publicació en el Diari Oficial de la Generalitat Valenciana.  
  
Contra aquesta resolució de convocatòria, que posa fi a la via administrativa, podrà interposar-se, potestativament, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, un recurs de reposició davant el mateix òrgan que l'ha dictada, en el termini d'un mes a comptar des de l'endemà de la seua publicació, o, directament, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació, de conformitat amb el que es preveu en l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 30 de gener de 2023.- El conseller de Sanitat Universal i Salut Pública: Miguel Mínguez Pérez.